b'\n_START_ARTICLE_\nNacionalinis Susirinkimas (Piet\xc5\xb3 Kor\xc4\x97ja)\n_START_SECTION_\nRinkimai\n_START_PARAGRAPH_\nRinkimai vyksta kas ketverius metus. Balsavimo teis\xc4\x99 turi visi 19 met\xc5\xb3 sulauk\xc4\x99 Piet\xc5\xb3 Kor\xc4\x97jos pilie\xc4\x8diai. Kiekvienas rink\xc4\x97jas turi 2 balsus, kuri\xc5\xb3 vien\xc4\x85 gali skirti vienmandat\xc4\x97s apygardos kandidatui, o kit\xc4\x85 - visos valstyb\xc4\x97s mastu i\xc5\xa1keltam partijos s\xc4\x85ra\xc5\xa1ui. _NEWLINE_Rinkimuose naudojama mi\xc5\xa1ri rinkim\xc5\xb3 sistema: 243 vietos paskirstomos pagal ma\xc5\xbeoritarin\xc4\x99 sistem\xc4\x85 vienmandat\xc4\x97se apygardose, o likusios 56 pagal proporcin\xc4\x99 sistem\xc4\x85 t\xc5\xb3 partij\xc5\xb3 s\xc4\x85ra\xc5\xa1ams, kurios perkop\xc4\x97 3\xc2\xa0% bals\xc5\xb3 barjer\xc4\x85.\n_START_SECTION_\nFunkcijos\n_START_PARAGRAPH_\nParlamentas turi gali\xc4\x85 si\xc5\xablyti ir priimti \xc4\xafstatymus, \xc4\xafskaitant biud\xc5\xbeeto tvirtinim\xc4\x85. Sprendimai laikomi priimtais kuomet balsavime dalyvauja daugiau nei pus\xc4\x97 parlamento nari\xc5\xb3 ir dauguma j\xc5\xb3 pasisako u\xc5\xbe. \xc4\xaestatymas \xc4\xafsigalioja j\xc4\xaf patvirtinus prezidentui. Prezidentas taip pat gali gr\xc4\x85\xc5\xbeinti \xc4\xafstatym\xc4\x85 svarstyti i\xc5\xa1 naujo, pateikdamas savus pasi\xc5\xablymus, ta\xc4\x8diau parlamentas gali priimti pirmin\xc4\xaf variant\xc4\x85 jeigu balsavime dalyvauja daugiau nei pus\xc4\x97 parlamento nari\xc5\xb3 ir du tre\xc4\x8ddaliai i\xc5\xa1 j\xc5\xb3 pasisako u\xc5\xbe. _NEWLINE_Parlamentas taip pat turi gali\xc4\x85 si\xc5\xablyti nuo pareig\xc5\xb3 nu\xc5\xa1alinti prezident\xc4\x85, ministr\xc4\x85 pirminink\xc4\x85 ar bet kur\xc4\xaf ministr\xc4\x85, konstitucinio teismo teis\xc4\x97jus bei kitus pareig\xc5\xabnus, dalyvauti tarptautini\xc5\xb3 sutar\xc4\x8di\xc5\xb3 ratifikavime, karo paskelbime, bei kita.\n_START_SECTION_\nIstorija\n_START_PARAGRAPH_\nNacionalinis Susirinkimas kilo i\xc5\xa1 Steigiamojo Susirinkimo, \xc4\xafsteigto 1948 m. bir\xc5\xbeel\xc4\xaf. Jo nariai buvo i\xc5\xa1rinkti dvej\xc5\xb3 met\xc5\xb3 kadencijai per t\xc5\xb3 pa\xc4\x8di\xc5\xb3 met\xc5\xb3 gegu\xc5\xbe\xc4\x99 vykusius rinkimus. I\xc5\xa1 numatyt\xc5\xb3 300 viet\xc5\xb3 198 buvo skirtos Piet\xc5\xb3 Kor\xc4\x97jos \xc5\xbeemyninei daliai, 2 u\xc5\xbe\xc4\x97m\xc4\x97 \xc4\x8ced\xc5\xbeu salos atstovai (rinkimai vyko 1949 m. gegu\xc5\xbe\xc4\x99, numal\xc5\xa1inus ten vykus\xc4\xaf sukilim\xc4\x85), o likusios 100 buvo numatytos \xc5\xa0iaur\xc4\x97s Kor\xc4\x97jai, ta\xc4\x8diau nebuvo u\xc5\xbeimtos. Steigiamasis Susirinkimas darb\xc4\x85 prad\xc4\x97jo 1949 gegu\xc5\xbe\xc4\x97s 31 d. ir pirmininku i\xc5\xa1sirinko I Singman\xc4\x85. T\xc5\xb3 pa\xc4\x8di\xc5\xb3 met\xc5\xb3 liepos 12 d. buvo priimta \xc5\xa1alies konstitucij\xc4\x85, o rugpj\xc5\xabt\xc4\xaf I Singmanas i\xc5\xa1rinktas prezidentu (tuo metu steigiamasis susirinkimas veik\xc4\x97 ir kaip rink\xc4\x97j\xc5\xb3 kolegija)._NEWLINE_1950 m. bir\xc5\xbeel\xc4\xaf \xc4\xafvyko antrieji rinkimai ir buvo oficialiai \xc4\xafsteigtas 210 nari\xc5\xb3 turintis Nacionalinis Susirinkimas, o kadencija prat\xc4\x99sta iki ketveri\xc5\xb3 met\xc5\xb3. Po 1960 m. liepos m\xc4\x97nes\xc4\xaf priimt\xc5\xb3 konstitucijos patais\xc5\xb3 parlamentas tapo dviej\xc5\xb3 r\xc5\xabm\xc5\xb3 ir susid\xc4\x97jo i\xc5\xa1 auk\xc5\xa1tesni\xc5\xb3j\xc5\xb3 Kancleri\xc5\xb3 r\xc5\xabm\xc5\xb3 ir \xc5\xbeemesni\xc5\xb3j\xc5\xb3 Atstov\xc5\xb3 r\xc5\xabm\xc5\xb3. Ta\xc4\x8diau tai truko neilgai, nes po 1961 m. gegu\xc5\xbe\xc4\x97s 16 d. karinio perversmo parlamentas buvo apskritai panaikintas ir atkurtas tik po daugiau nei dvej\xc5\xb3 met\xc5\xb3 (1963 m. lapkri\xc4\x8dio m\xc4\x97nes\xc4\xaf) kaip vien\xc5\xb3 r\xc5\xabm\xc5\xb3 Nacionalinis Susirinkimas._NEWLINE_Nuo 1972 iki 1979 m. tre\xc4\x8ddal\xc4\xaf (73 ir 219) parlamento nari\xc5\xb3 skirdavo Nacionaline Konferencija U\xc5\xbe Susivienijim\xc4\x85 vadinama rink\xc4\x97j\xc5\xb3 kolegija. _NEWLINE_1980 m. spal\xc4\xaf Nacionalinis Susirinkimas v\xc4\x97l buvo panaikintas ir j\xc4\xaf pakeit\xc4\x97 Nacionalinio Saugumo \xc4\xaestatym\xc5\xb3 Leid\xc5\xbeiamoji taryba, kurios narius skirdavo prezidentas. Ta\xc4\x8diau po pus\xc4\x97s met\xc5\xb3 (1981 m. kov\xc4\x85) institucija v\xc4\x97l buvo atkurta. I\xc5\xa1 276 tuometinio Nacionalinio susirinkimo viet\xc5\xb3 184 buvo renkamos vienmandat\xc4\x97se apygardose, o likusios 92 proporcingai padalintos partijoms, laim\xc4\x97jusioms bent penkias vietas._NEWLINE_Pradedant \xc5\xa0e\xc5\xa1t\xc4\x85ja respublika Nacionalinis Susirinkimas \xc4\xafgavo dabartin\xc4\x99 form\xc4\x85.'